
La Vilarasau es despentina
Si algú havia d'aconseguir que la veterana actriu Emma Vilarasau, la Vilarasau, vaja, es presentés als espectadors, els de sempre i els novells, amb un paper poc habitual en ella era, sens dubte, el dramaturg i director Sergi Belbel. La Vilarasau es despentina fent de Lali Symon, una monologuista mordaç i sense pèls a la llengua que té un espai fix en una televisió i que brilla amb els seus vestits de lluentons i una caracterització kitsch sota un neó lluminós que pregona el seu nom artístic i que presideix l'escenari del Teatre Romea.
Però darrere del personatge de Lali Symon hi ha la Joana, filla de l'Aurora, amb una filla a la ratlla dels vint, Violeta. Tres dones, tres generacions: àvia, mare, néta. Tres maneres de viure i veure el món i la vida, però les tres arrossegant a les seves motxilles alguns dels conflictes que no tenen data de caducitat: amors frustrats, una relació inestable entre mare i filla, la Joana i l'Aurora, que es repeteix cíclicament entre la Violeta i la Joana, i la lluita per mantenir la cuirassa de l'aparença pública sense que es desveli l'ànima íntima. Deixem per als espectadors els intríngulis de cadascuna d'elles i les petites sorpreses que el guió amaga.

Sergi Belbel ha aprofitat la idea proposada per la mateixa actriu Emma Vilarasau, que volia fer un homenatge a la seva pròpia mare, amb qui va haver de viure deu anys d'assistència i acompanyament a l'hora de la vellesa. Amb aquesta realitat tan quotidiana, no li costa gaire posar-se els espectadors a la butxaca i fer que el que és la seva pròpia experiència trobi el referent en moltes de les espectadores, i dic expressament “espectadores” perquè Lali Symon és una feminista radical des del tupè blanc a les ulleres grosses, els lluentons i les sabates de taló, tot molt rosa, i repta l'auditori que interactuï i l'ajudi a elaborar l'estadística: ¿Quantes dones s'han trobat en el mateix cas que ella? ¿Quants homes en canvi han hagut de tenir cura dels seus pares?

Sergi Belbel i Emma Vilarasau juguen amb la ficció i la realitat per posar-les cara a cara. Parlar segons de quins drames personals a l'escenari, bromejar amb les xacres de la vellesa, parlar de caca i pis, canviar bolquers de mentida i fer efectes de so amb una ventositat pot fer gràcia en la ficció, però quan arriba a tocar de la llar de cadascú no en fa gens ni mica. 

De la mateixa manera que els monòlegs televisius de Lali Symon burxen en allò que més neguiteja la societat —fins i tot amb una incorporació d'última hora en el guió sobre les cancel·lacions teatrals que l'auge del feixisme està portant a terme amb excuses de mal pagador en alguns municipis i que el mateix dia de l'estrena s'havien denunciat amb un comunicat de les arts escèniques—, l'opció de Sergi Belbel és també la de qüestionar un teatre cada vegada més documental i realista i un ofici, el del periodisme, cada vegada més ple de ficció i de mentides.

L'estructura de «Lali Symon» —dues hores i deu que no han de fer ningú enrere— està pensada com si fossin dues obres en una. La dels monòlegs, davant de teló, amb una caracterització de la monologuista Lali Symon que anirà canviant i evolucionant des de l'inici al final, i la de la família de l'àvia, mare i néta, darrere de teló, en una austera concepció escenogràfica de vermell pruna que representa la casa de l'àvia Aurora, pàtina romàntica d'un temps passat, una àvia que de cap manera vol anar a una residència, que rebutja la cadira de rodes, que té la tablet que ha pispat a la seva filla i que s'entén poc o molt amb el botó de la companyia de teleassistència.

L'obra té, a més de l'atractiu de la trama, l'encert del triangle interpretatiu. Emma Vilarasau, que fa una primera entrada triomfal de vedet per la platea, s'emmiralla en personatges reals del món del teatre com el de la seva Lali Symon de ficció i torna als seus papers habituals quan es transforma en la filla de l'Aurora, una àvia tan mordaç a la vida casolana com ho és la seva filla a l'hora dels monòlegs i que l'actriu Mont Plans broda amb el geni i la figura d'una llarga trajectòria escènica, distingida ara amb el Premi Margarida Xirgu, i que ofereix aquí un d'aquells bombons teatrals que no s'ha de perdre ningú. I l'actriu Júlia Bonjoch, en el paper de la néta, fa de pont d'enllaç entre les dues generacions, la de l'àvia i la de la mare, amb la maduresa escènica que s'ha forjat en les últimes intervencions teatrals i que garanteix que el trio no trontolli en cap moment.

Amb aquesta lúdica «Lali Symon», que recupera Sergi Belbel com a autor després de quinze anys d'intensa direcció, es podria parlar simplement de comèdia, però per no caure en la mateixa denúncia de fons que l'obra vol fer i per no quedar curts, cal parlar també de tragicomèdia. Una tragicomèdia que l'actriu Emma Vilarasau serveix pletòrica, des de l'humor a l'emoció, i que les actrius Mont Plans i Júlia Bonjoch acompanyen i rubriquen amb un doll de personalitat escènica que mereix l'aplaudiment més fervorós.
Andreu Sotorra, Clip de Teatre, 6 juliol 2023
Les tribulacions de Lali Symon

Aquests dies al Teatre Romea Emma Vilarasau encarna Lali Symon, una monologuista preparada per fer tremolar els poderosos del món. És una dona amb un rostre públic, telegènic, però en certa manera emmascarat, perquè pràcticament ningú coneix la seva autèntica identitat. El seu nom real és Joana Pérez, però això només ho saben l’Aurora (Mont Plans), la seva mare octogenària, i la Violeta (Júlia Bonjoch), la filla que ha pujat sola com a mare soltera. Lali Symon no té gaires amics amb qui compartir els seus dubtes professionals i, cada nit, pregunta a la mare i a la filla què els ha semblat el monòleg que ha gravat en fals directe i que s’ha emès poc abans que ella arribi a casa. Lali Symon és una obra que explora les inconsistències d’una dona posseïda per un personatge públic poderós que s’obre a entendre la fragilitat de la seva vida personal. La duplicitat del personatge Lali Symon / Joana Pérez permet a Vilarasau lluir-se en tots els registres, movent-se en una àmplia paleta d’emocions, des de l’humor descarnat de la monologuista al to més dramàtic a què ens té acostumats.

Lali Symon dibuixa un triangle d’amor materno-filial intergeneracional. Sergi Belbel hi explora els angles particulars d’unes relacions entre mare, filla i neta per fer aflorar les decepcions i els ressentiments acumulats, però també per obrir les escletxes d’una sororitat que s’acaba manifestant en el moment de màxim dolor.

Feia temps que no vèiem el Belbel dramaturg i el Belbel director treballant a ple rendiment en una producció d’aquesta envergadura. Aquí s’ha posat al servei d’una història que Vilarasau volia explicar des de fa molts anys i que ha permès a l’actriu finalment abordar la relació amb la seva pròpia mare i en certa manera saldar un deute personal: reconèixer que la seva realització professional s’ha construït sobre el sacrifici i l’abnegació d’una generació anterior de dones que no van poder volar del clos domèstic.

L’homenatge de Vilarasau a la progenitora no ha consistit a encarnar-la, sinó en reviure la seva relació amb ella, talment com si es tractés d’una constel·lació familiar, confrontant la seva pròpia vida amb la de la mare, un bombó de personatge magníficament escrit per Belbel i molt ben interpretat per Mont Plans, flamant premi Margarida Xirgu, que desplega la seva vis còmica al servei d’un personatge que supera tots els tics d’una Teresina amb un punch posat al dia i una astúcia de gata maula. Júlia Bonjoch encarna la Violeta, la filla de Lali Symon, una noia que a la vintena ja és la integritat personificada, una jove que sap fer equilibris per ser lleial a l’àvia i a la mare sense trair ni l’una ni l’altra. S’agraeix al dramaturg que no hagi caigut a la fàcil temptació de fer parlar catanyol a un personatge de vint-i-pocs anys per fer-lo creïble. Belbel s’allunya amb encert del verisme que pretén calcar la llengua parlada per acostar els personatges al públic.

Perquè Sergi Belbel trenca una llança a favor de la ficció. En un moment en què la realitat ha envaït els escenaris amb obres documentals i reportatges dramatitzats, Lali Symon reivindica aquella noció aristotèlica segons la qual el teatre és un lloc on juguem a imitar el dolor dels altres. “Les mentides són oxigen per a la gent normal com nosaltres”. Els acudits de pipi-caca-cul ens fan gràcia a l’escenari, però quan algú pateix incontinència fecal o urinària en la vida real, l’últim que fem és riure. Belbel es pregunta si aquesta tendència actual de tants dramaturgs a fer de reporters respon a la necessitat d’omplir un buit deixat pels periodistes submisos que han dimitit de la seva missió, desactivats pels mitjans de comunicació on treballen. En qualsevol cas, Belbel fa explícita la seva poètica teatral dins l’obra mateixa en un dels monòlegs de Lali Symon, en què defensa la funció catàrtica del teatre, que no té la missió d’informar sinó de fer-nos reviure el nostre dolor d’una manera suportable. Així, quan al final Lali Symon/Emma Vilarasau s’emociona fent un homenatge a la seva mare, no sabem si està actuant o plorant de veritat. Tant li fa. El teatre és ficció i és veritat.

Sergi Belbel torna al Romea, al mateix teatre on ha dirigit tantes funcions i on va estrenar Elsa Schneider l’any 1989, un altra obra metateatral on ja reflexionava sobre la vida de les actrius. Entremig també havia confrontat l’espectre matern a Forasters (2005). Entre l’Elsa Schneider i la Lali Symon han passat més de trenta anys. Belbel n’acaba de fer seixanta. Són dècades d’ofici i de sumar experiències vitals i teatrals que tornen a confluir aquí, en una obra de maduresa sobre la maduresa.

Bernat Puigtobella, Núvol, 6 juliol 2023
El nou ofici de la Vilarasau

La Vilarasau ho ha tornat a fer. Ha fet un pas endavant i ha tornat a demostrar que no solament és una gran actriu de tragèdia i de comèdia, sino que ara perfectament també podria dedicar.se als “stand-ups”, encara que ella hagi insistit que únicament es tracta d'una interpretació. Jo no dic que pogués estar a l'altura d'un Rubianes (podria arribar, eh?), però Deu n'hi do! Les seves aparicions com a monologuista a Lali Symon són francament espectaculars i en més d'una ocasió, ni que sigui per la temàtica, toca el cor de l'espectador i l'emociona... perquè aquesta seria una de les premises del teatre, oi? Fer riure i també aconseguir que el respectable s'emocioni i plori. I això és el que aconsegueix aquesta estrella que es menja l'escenari amb els seus monòlegs, però quan arriba a casa i es descobreix la seva cara oculta, la realitat és ben diferent.

D'aquí la idea inicial de l'obra, un recordatori-homenatge de l'Emma cap a la seva mare, que Sergi Belbel l'ha transformat però on inevitablement quedaran reflectits molts aspectes reals de la relacio entre mare i filla. De tota manera, no cal buscar molt en l'aspecte personal, ja que hi han molts trets comuns en tots els problemes que esdevenen quan les dones (i també els homes eh?) han de cuidar els pares que ja no es poden valer per sí mateixos. I és que en la vida de tots també apareixen aleshores entre altres coses secrets ocuts de familía, o també les relacions que s'estableixen entre avis i nets, molt més entranyables que el frec a frec pares-fills.

De les dues cares de la moneda d'aquesta obra no cal dir res més de la primera: la Vilarasau està superba primer fent-nos riure i posteriorment posant el dit a la nafra en molts aspectes, fent referència fins i tot a la recent censura d'obres per part dels govern balelar o valencià.

En el segon aspecte, el de les relacions familiars, hi havia el perill de caure en el típic festival de retrets d'una dona, l'àvia, que es resisteix a anar a una residència insitint en què ella encara és autònoma. Aquest perill és salvat per la monumental interpretació de Mont Plans, encara eufòrica pel recent Premi Margarida Xirgu, acompanyada per la cada cop més creixent Júlia Bonjoch, qui també demostra que no solament sap cantar i ballar. Elles dues omplen l'escenari i l'obra queda arrodonida quan apareix la Vilarasau, eufòrica encara pel que ha fet a l'escenari, però que quan arriba a casa es troba tot l'embolic...

Totes tres actrius faran aixecar el públic de la butaca. Tot plegat per moltes raons, per molts temes que toca, per cóm els toca, per qui, i cóm ho intepreten, i per què des de la direcció Sergi Belbel un cop més sap treure-li el millor a Lali, tot plegat doncs, recomanació amb majúscules per què l'aneu a veure.

Pep Vila, Recomana, 11 juliol 2023
El convencional retorn de Sergi Belbel a l'autoria

Seguim en el recorregut pels espectacles del Festival Grec amb la trobada entre Emma Vilarasau i Sergi Belbel. «Lali Symon» és una comèdia força convencional sobre el món de l’espectacle i les relacions familiars. Belbel és un totterreny del teatre (autor, director, traductor i novel·lista) que en els últims tretze anys ha excel·lit més en la direcció que en una autoria que semblava relegada a algun calaix que segur que té. Si bé el 2018 va estrenar quasi clandestinament una hilarant comèdia gamberra («Les roses de la vida») sense gaire recorregut, la seva penúltima obra, «Fora de joc», l’havia estrenat al Grec el 2010 sota la direcció de Cristina Clemente al desaparegut Club Capitol.

Va ser Emma Vilarasau qui va demanar a Belbel que escrivís una obra en què pogués recordar i homenatjar la seva mare. I Belbel es va inventar «Lali Symon», una monologuista amb dues màscares: l'alegra i reivindicativa, plena d'èxit professional, i la menys glamurosa, la de la vida quotidiana. Aquesta es confronta amb una bona filla lesbiana i amb una mare malalta que les engipona sense pensar-ho dos cops. Mont Plans és una àvia que travessa l’obra de dalt a baix barrejant vida i humor i que disputa protagonisme a Emma Vilarasau, fantàsticament despentinada. Vilarasau adopta un registre força desconegut amb què aconsegueix una afectuosa empatia amb el públic.

Sobre les espatlles d’aquestes dues grans actrius, i les aportacions de Júlia Bonjoch, s’aixeca un text irregular que simplement alterna les dues cares de la Lali Symon: la dels monòlegs i la de la confrontació familiar. Ho fa sempre en un to de comèdia força superficial, visitant llocs comuns i allunyada al nostre entendre de la humanitat que respiraven les famílies de «Forasters» o d'«El temps de Plank». No hi ha tampoc cap aportació formal com les que Belbel ens tenia acostumats a veure des de «Minimal show» fins a «A la Toscana», en què recolzava bona part de l’èxit de les seves obres. Així i tot, l’obra val la pena per gaudir de la feina de les actrius.

Santi Fondevila, ARA, 12 juliol 2023

Teatre prêt-à-porter

Lali Symon és el títol del text a mida que Sergi Belbel ha confeccionat per encàrrec de l'actriu Emma Vilarassau, un text pensat per parlar de relacions familiars, de la cura intergeneracional i del mateix sentit del teatre. Però sobretot, una peça que permet a Vilarasau endinsar-se en una varietat de registres més àmplia de la que ha marcat la seva carrera i en la qual, injustament, se l’ha encasellat. En aquest sentit, la primera escena del muntatge és un monòleg d’stand-up comedy, que Vilarasau comença a la platea i desenvolupa en estret contacte amb els espectadors en una clara declaració d’intencions del catàleg interpretatiu que els espera.

A Lali Symon, una comedianta/monologuista d’èxit ensenya la part oculta de la seva vida i, sobretot, com és de difícil trobar la coherència entre allò que es defensa en escena i el que passa a la vida real. El discurs, diríem que progressista, que Symon desenvolupa davant dels focus es posa en entredit que arriba a casa i ha d’afrontar un quadre familiar complex, amb una mare necessitada de cures, un germà que passa del tema o una filla amb qui no acaba de tenir la confiança i comunicació necessàries.

Arriba un punt que el desfasament entre els dos mons que viu la protagonista es fa insostenible, moment a partir del qual el text de Belbel deixa de banda l’anècdota i es converteix en un una bonica i interessant reflexió sobre el teatre, la realitat, la veritat i sobretot el per què milers de persones seuen cada nit en una platea disposades a deixar-se seduir pel que tècnicament és una gran mentida.

Lali Symon és, formalment, una comèdia elegant i continguda, amb alguna incursió en el camp de l’alta comèdia però que procura mantenir l’equilibri entre la popularitat i la càrrega de fons. Un text que parla de la vida, de la convivència entre generacions, de la fama i les seves conseqüències i dels límits entre el teatre i a vida, entre la ficció i la realitat.

En escena, tot plegat avança de menys a més i, afortunadament, el desenvolupament tanca els interrogants oberts per aquell primer monòleg que dèiem, molt forçat. Emma Vilarasau, sí, hi desplega la seva indubtable capacitat interpretativa i hi mostra arestes probablement fins ara massa ocultes. En aquest sentit, missió acomplerta per bé que la creació no és, ni de bon tros, la millor de la seva carrera. Efectiva, sí, però no amb la brillantor que seria de suposar quan et fan un vestit a mida.

La cosa adquireix una altra dimensió amb l’entrada en escena de Mont Plans, amb una interpretació extraordinària. A Lali Symon, Plans està en estat de gràcia total i a ella es deu un percentatge elevat del regust que acaba tenint l’espectacle. Enmig d'aquests dues grans caps de cartell, Júlia Bonjoch aconsegueix no passar desapercebuda i anar un punt més enllà de l'accidentalitat del seu personatge.  

S’agraeix —i en això Sergi Belbel no falla quasi mai— que escenògrafs i il·luminadors tinguin un paper important a l’hora de bastir l’espectacle i protagonitzin part del discurs, més enllà de ser mers contextualitzadors. Molt bona feina, en aquest cas, de Max Glaenzel, Josep Iglesias i Kiko Planas per donar cos a aquesta Lali Symon que, malgrat quedar-se curta de brillantor, no defrauda el respectable.

Marc Sabataer, Recomana, 15 juliol 2023

El club de la tragicomedia

Los cuidados han dejado de ser un asunto doméstico, casi un tabú, para pasar al primer plano de la sociedad y del teatro. Victoria Szpunberg lo plasmó hace poco en El pes d'un cos en el TNC, catarsis sobre una hija atenazada por la enfermedad de su padre. En diciembre, Josep Maria Pou nos mostró en El pare el drama de un hombre consumido por el alzheimer. También en el Romea, el tándem formado por Sergi Belbel y Emma Vilarasau acaba de presentar Lali Symon, curioso artefacto narrativo que apela a la empatía de los dramas cotidianos. 

De entrada es una fórmula original. Vilarasau pide a Belbel un texto basado en una experiencia personal y el resultado es un traje hecho a medida, una obra pensada para una gran intérprete, como se hacía antiguamente con las estrellas teatrales. Fruto en forma de tragicomedia sobre una actriz que se hace cargo de su madre enferma, con la dificultad añadida de compaginar una exitosa carrera artística con los cuidados. De ahí emerge la monologuista Lali Symon (homenaje a pioneras del humor como Joan Rivers), una armadura pública detrás de la que se esconde Joana, una mujer superada por las circunstancias. 

Una resueltísima Mont Plans pone toda su reputada vis cómica al servicio de la madre enferma, personaje cuya socarronería estira la trama hacia la comedia y, al mismo tiempo, es el motor del drama con su decadencia. Completa el trío protagonista la hija y nieta, que interpreta Júlia Bonjoch, joven por independizar que arrastra la precariedad propia de su edad. Y así transcurre la obra, entre monólogos directos al público de la estrella televisiva —más cercanos al mitin 'woke' que al humor costumbrista habitual de El club de la comedia— y el contraste de la intimidad del sofá de casa donde yace la dependiente. El hiperrealismo que consiguen los diálogos es, al mismo tiempo, el gran aliciente que engancha y un lastre, porque al final se estiran las escenas hasta el límite de unas tramas algo predecibles.

Astuto, Belbel se reserva un as en la manga. Mediante los monólogos de Lali Symon se lleva hasta el límite el juego de espejos entre realidad y ficción para, justo después, soltar una arenga contra el teatro confesional en primera persona, ataque a la autoficción. Pirueta inesperada, cuanto menos, que Vilarasau ejecuta con una entrega y generosidad dignas de elogio. Una actriz que rompe la cuarta pared para confesarse mirando cara a cara a su público. Da igual si se trata de Lali, de Joana o de la propia Emma, ese es el truco.

Manuel Pérez Muñoz, El Periódico / Recomana, 17 juliol 2023

